گرینگى یا ئه‌همیه‌ت وه‌پى نه‌درویایگ  جویر ڕووژگار ئیسه‌، ك ئه‌ویش وه‌ سه‌به‌ب سه‌ركوتكردن و ژیرده‌سه‌یى و زوڵم و زوور دكتاتۆریه‌ت و داگیركردن خاك و نه‌وین پشت و په‌نا یا وه‌رگیریكه‌ر و خه‌مخوه‌ر دڵسووزیگ  ك له‌وژدانه‌وه‌ ته‌ماشاى به‌دبه‌ختى و ماڵویرانى كورد و كوردستان بكرداگ و له‌وه‌یش زیاتر شایه‌ت وه‌ یاخى و خیانه‌تكاریش ناسریاویگ  جویر ئه‌وه‌ك رژیم سه‌دام دكتاتۆر تاریفى كردیاگ و هه‌میشه‌ وه‌خراوه‌كار(مخرب) كورد دیاگه‌ قه‌ڵه‌م، ك هه‌رچه‌نى مه‌سڵه‌ته‌یگ  كوردى خوه‌مانیش هه‌س ئویشیگ (كه‌سیگ  هس وه‌ژان نه‌كردویگ ، نیه‌زانیگ  ژان كه‌سه‌یل تر چوینه‌)، ئمجا له‌و وه‌خته‌یله‌ ك ملله‌ت كورد ژانى ره‌سیاگه‌ سقان، ده‌وڵه‌ته‌یل دونیا له‌خوه‌شى و سه‌رفرازى ژیان و ڕووژیگ  له‌ڕووژان دڵ نه‌كردنه‌ خه‌م ئه‌را كورد سته‌مدیده‌و هویچكام له‌میدیایه‌یلیش گرفت كورد جیواز نه‌كردن و ڕووژنامه‌و گووڤاره‌یلیش گووشه‌گیر كریاوین و له‌وه‌ر خاتر به‌رژه‌وه‌ندى زووردار و ده‌سڵاتدار كاره‌یلیان ئه‌نجام دیان و هه‌واڵ نادروس په‌خشه‌و كردیان.
كورد له‌سه‌رده‌م خه‌بات و چه‌كدارى، ناچار بوى وه‌ لویله‌ى تفه‌نگ  جواو دوشمنه‌یلى به‌یگه‌وه‌و وه‌رگیرى له‌خاك وئاو خوه‌ى بكا. وه‌لى وه‌هه‌وڵ وته‌قلاى ڕوڵه‌یلى په‌ڕیه‌وه‌ له‌و ته‌نگى و به‌دبه‌ختى پڕ له‌ژانه‌و ڕوى كرده‌ خوه‌شى و ئاوه‌دانى و سه‌رفرازى. ئمجا له‌وه‌ر خاتر مقه‌یه‌تیكردن له‌و ده‌سكه‌فته‌یله‌و هه‌وڵداین ئه‌را ده‌سكه‌فته‌یل تر، خاستر ئه‌وه‌سه‌ ك كورد ده‌نگ  بارنه‌كار نه‌ك جه‌نگ ، چوینكه‌ سه‌رده‌م جه‌نگ  وه‌ل خوه‌یا چى و دى چه‌وسیان و زوڵمكردن له‌كورد مه‌حاڵه‌.
